ไม่มั่นใจไทยเข้มแข็งกู้เศรษฐกิจ ทนงขย่มรัฐจีดีพีโตสุดแค่23%
โพสต์ทูเดย์ &#8212; ทนงอัดงบประมาณไทยเข้มแข็งไม่ช่วยหนุนการลงทุนบริโภคเอกชน
22 ก.ย. 2552

โพสต์ทูเดย์ — ทนงอัดงบประมาณไทยเข้มแข็งไม่ช่วยหนุนการลงทุนบริโภคเอกชน
นายทนง พิทยะ อดีตรมว.คลัง เปิดเผยในงานสัมมนาเชิงวิชาการประจำปี 2552 “บริบทการเงินใหม่หลังวิกฤตเศรษฐกิจโลก”จัดโดยสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ว่า ภาวะเศรษฐกิจไทยขณะนี้ยังมีความไม่แน่นอน แม้รัฐบาลลงทุนผ่านโครงการไทยเข้มแข็ง โดยตั้งเป้าหมายว่าจะทำให้จีดีพีโต5% ในช่วง 2 ปีข้างหน้า แต่มองว่าเศรษฐกิจจะโตได้เพียง 2-3% เท่านั้น
ทั้งนี้ เนื่องจากโครงการไทยเข้มแข็งไม่ได้เป็นตัวช่วยให้เกิดการลงทุนของภาคเอกชนในช่วง3 ปีข้างหน้า เพราะยังมีปัญหาและอุปสรรคกฎระเบียบทางกฎหมาย ที่มีผลให้โครงการไม่สามารถเดินหน้าได้ตามกำหนด แม้บางโครงการประมูลได้แต่ก็ไม่สามารถก่อสร้างได้ 
“สิ่งที่จะทำให้ภาคเอกชนขยายการลงทุนได้ทดแทนการลงทุนของภาครัฐ คือแนวนโยบายในการลดต้นทุนให้แก่ภาคเอกชน การอำนวยความสะดวกแก้ปัญหากฎระเบียบของภาครัฐที่เป็นอุปสรรคต่อภาคเอกชน การหาตลาดเพื่อการส่งออก เพราะสิ่งเหล่านี้จะเป็นส่วนสำคัญให้ภาคเอกชนเกิดการลงทุนมากขึ้น” นายทนง กล่าว
นายทนง กล่าวว่า การที่จะให้เศรษฐกิจฟื้นตัวได้อย่างแท้จริงต้องอยู่ที่การลงทุนของภาคเอกชน ซึ่งขณะนี้ยังไม่ชัดเจน ขณะที่การบริโภคของประชาชนก็ยังไม่ฟื้นตัว เพราะ 2 ดัชนีดังกล่าวจะเป็นคำตอบที่ชัดเจนว่าเศรษฐกิจฟื้นตัวจริงหรือไม่ เพราะการที่บอกว่าส่งออกเริ่มดีขึ้นนั้น ที่จริงเป็นการสั่งซื้อสินค้าจากความต้องการเดิมที่หดหายไป และมีความต้องการบริโภคที่จำเป็นในบางส่วนของต่างชาติ เนื่องจากเศรษฐกิจโลกยังไม่ฟื้นตัวอย่างแท้จริง 
“หากใครบอกว่าเศรษฐกิจจะฟื้นตัวแบบ V, L, W นั้นอย่าไปเชื่อทั้งสิ้น เพราะไม่มีใครรู้ได้จนกว่าดัชนีต่างๆ ของไทยในช่วง 6 เดือนถึง 1 ปีข้างหน้าจะมีความชัดเจน” นายทนง กล่าวอย่างไรก็ตาม ยอมรับว่าการดำเนินนโยบายเศรษฐกิจของประเทศต่างๆ ขณะนี้ทุกประเทศในแถบเอเชียจะพยายามไม่ยอมให้ค่าเงินของประเทศตัวเองแข็งค่า เพื่อไม่ให้มีการสูญเสียศักยภาพในการแข่งขันด้านการส่งออก มีเพียงประเทศไทยเท่านั้นที่ยอมให้ค่าเงินแข็งค่าและผลิตภัณฑ์ทางการเงินของสถาบันการเงินต่างๆ ขณะนี้มักจะอยู่เหนือการควบคุมดูแลของธนาคารแห่งประเทศไทย (ธปท.) ซึ่งเริ่มจะมีกลไกทางการตลาดของผลิตภัณฑ์เหล่านี้ควบคุมกันเอง ดังนั้น ทางการจะต้องตามให้ทันเกี่ยวกับผลิตภัณฑ์การเงินใหม่ๆ เพื่อไม่ให้เศรษฐกิจมีปัญหา